હિંમતનગર : ઉનાળાના દિવસોમાં ‘સુર્યદેવ’ના આકરા તાપથી ધગધગતા રહેતાં ઈડર શહેરની હાલત અતિદયનીય હોય છે, આકાશમાંથી રીતસર અંગારાઓ વરસીને ગરમીનો પારો અનેક વાર રેકોર્ડબ્રેક થયો છે, તો ચોમાસાના દિવસોમાં આ ભૂમિ પર અને ઐતહાસિક ધરોહર સમા ઈડરીયા ગઢ ઉપર ‘મેઘરાજા’ મહેર કરતાં ગઢ ઉપર લીલીછમ હરીયાળી છવાઈ જાય છે, ‘મોન્સુન’નો આનંદ લુટવા માઉન્ટઆબુ કે સાપુતારા જેવા દુરના હિલ સ્ટેશન ઉપર રાજયભરમાંથી પ્રવાસીઓ જતાં હોય છે, પરંતુ ઈડરના કેટલાક સૌંદર્યરસીકોને તો ઈડરીયા ગઢ ઉપર સાવ મફતમાં ‘મોન્સુન’ની મોજ મળી જાય છે, ઉનાળાના દિવસોમાં જેનાં પ્રત્યે ગુસ્સો આવે એ જ ઈડરીયો ગઢ ચોમાસાના વરસતાં વરસાદમાં તો ખુબ જ વ્હાલો લાગે છે.